**Szervátiusz Tibor**

**szobrászművész**

(Kolozsvár, 1930. július 26. –)

**Rövid szakmai életút**

„Vállalom népem hagyományait, sorsát, történelmét, múltját, jelenét és jövőjét. Keleti szép örökségünket Nyugatba ötvözve, a Nyugat figyelmét magunkra irányítva a szobrászat nyelvén erről akarok szólni. Szeretem az anyagokat. Tisztelem szerkezetüket, szépségüket, keménységüket. Mégis azt mondom: puszta formát létrehozni nem elég. Azt tartom alkotásnak, ha a művész nemcsak kísérletezik, de teremt: világot magának, s ehhez megfelelő formát.” *(Szervátiusz Tibor)*

1955-ben fejezte be a kolozsvári Ion Andreescu Képzőművészeti Főiskolát, mestere Vetró Artúr. 1953-tól szerepel műveivel rendszeresen romániai és magyarországi kiállításokon.

Első mestere édesapja, Szervátiusz Jenő, az erdélyi magyar szobrászművészet XX. századi történetének kimagasló alkotója, akivel 1971–1972-ben közösen tervezték-készítették Tamási Áron emlékkövét; több alkalommal együtt állították ki munkáikat. Az 50-es években elsősorban népi témák foglalkoztatták: moldvai, gyimesi csángók, csíki székelyek ihlette modorban fejeket faragott fából, de kerámiasorozatot is készített.

Alkotói útja a fától az organikus nonfiguratív művészetig vezet. Alkotásai – a plasztikai kivitelezés, a sokrétű mondandó, az anyagbeli sokféleség ellenére – egységet mutatnak, szintézisteremtő igénnyel születnek: a biológiai és a geometrikus formák, a történelmi-személyes emlékezet inspirálta reflexiók.

**Kitüntetések, díjak**

1987 Magyar Művészetért díj
1989 Rendületlenül Diploma
1991 Stephanus Rex ezüstérem
1992 Magyar Köztársaság Érdemrend középkeresztje
1995 Szent László-érem, Nagyvárad
1997 Bethlen Gábor-díj
1998 1956-os emlékérem
1999 Piarista Aranykoszorús emlékérem
2000 Millenniumi aranyérem
2000 Teleki Pál-érem
2001 Kossuth-díj
2001 Hűség-díj
2001 Hazáért Érdemkereszt
2001 Vitézi Rend Arany Érdemkereszt
2003 Aracs-Főnix-díj, Szabadka
2003 Magyar Örökség díj
2006 Táti Arany Emlékérem
2008 Árpád-pajzs

**Legjelentősebb művek**

A nemzetközi figyelmet 1965–1967 között készült *Kolozsvári Krisztus* c. fémplasztikájával váltotta ki. Egy-egy témát többször is körüljár, új technikában gondol tovább (Dózsa, Petőfi, Ady alakja); gyakran ciklusokat alkot, mint a vertikális-organikus struktúrájú, totemisztikus, monumentális *Könnyek oszlopa,* vagy a Napisten- és Madonna-szobrok. Hangsúlyosak a történelmet megidéző művek (pl.: *Madéfalvi veszedelem,* 1968).